A Tanács 192/98/EK rendelete

(1998. január 20.)

a rizs piacának közös szervezéséről szóló 3072/95/EK rendelet, valamint a vetőmagok piacának közös szervezéséről szóló 2358/71/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a kompenzációs kifizetéseknek a 3072/95/EK rendelet 6. cikke által bevezetett rendszerét ki kell terjeszteni a hántolatlan vetőrizs termelőire; mivel az említett rendelet 3. cikkében meghatározott intervenciós ár csökkentésének eredményeként bekövetkező árcsökkenés hatással van a vetőrizs árára; mivel a megfelelő kompenzáció hiányában fennáll annak a kockázata, hogy ez a minősített vetőmag felhasználásának csökkenését és a rizs minőségének romlását eredményezi;

mivel a vetőrizst csak azért kell felvenni a 3072/95/EK rendelet [4] hatálya alá tartozó termékek közé, hogy arra vonatkozóan kompenzációs kifizetést lehessen odaítélni; mivel szem előtt kell tartani, hogy a termékre a 2358/71/EGK rendelet [5] alapján vetőmag-termelési támogatás nyújtható;

mivel a 3072/95/EK rendelet 3. cikke a hántolatlan rizs intervenciós árát ugyanazon a szinten rögzíti az 1999/2000-es és az azt követő gazdasági évekre; mivel ugyanakkor rendelkezni kell arról, hogy a szóban forgó rendelet 6. cikkének (1) bekezdésében rögzített kompenzációs kifizetések változatlanok maradjanak az 1999/2000-es és az azt követő gazdasági évekre;

mivel a 3072/95/EK rendelet 6. cikkének (4) bekezdése szerint a kompenzációs kifizetések rendszerét a termelő tagállam által meghatározott terület alapján kell alkalmazni; mivel ezért rendelkezni kell arról, hogy az e területi keret túllépése esetén alkalmazandó csökkentést az érintett tagállam határozza meg;

mivel a 3072/95/EK rendelet 6. cikkének (5) bekezdése rendelkezik a tagállamok által a termelők és feldolgozók nyilatkozatai alapján továbbítandó információkról; mivel a szóban forgó rendelkezést úgy kell módosítani, hogy el kell hagyni a nemzeti bázisterületekre való valamennyi hivatkozást;

mivel gazdaságilag indokoltnak tűnik az export-visszatérítések odaítélését attól a feltételtől függővé tenni, hogy szolgáltatnak-e bizonyítékot arról, hogy a terméket a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [6] értelmében teljes mértékben a Közösségben állították elő; mivel újrakivitel esetében nincsen ilyen kötelezettség;

mivel a kompenzációs kifizetéseknek a vetőrizsre való kiterjesztését követően és a rizsvetőmag-piac egyensúlyának biztosítása érdekében és különösen az értékesítési lehetőségeknek a 3072/95/EK rendelet 6. cikke által meghatározott bázisterülettel összhangban történő megőrzése érdekében, vetőrizs-termelési stabilizációs mechanizmus bevezetése tűnik indokoltnak; mivel rendelkezni kell arról, hogy a kompenzációs kifizetések rendszerének kiterjesztésére és a létrehozott stabilizációs mechanizmus alkalmazására az 1998/99-es gazdasági év elejétől sor kerüljön,

ELFOGADTA EZT A RENDELETET:

1. cikk

A 3072/95/EK rendelet a következőképpen módosul:

1. Az 1. cikk:

a) (1) bekezdésének helyébe a következő szöveg lép:

"(1) A rizspiac közös szervezése egy ár- és egy kereskedelmi rendszerből áll, és a következő termékekre terjed ki:

KN-kód | Megnevezés |

| |

a) | 100610 | Hántolatlan nyers rizs |

100620 | Hántolt (barna) rizs |

100630 | Félig vagy teljesen hántolt rizs, polírozva vagy fényezve is |

b) | 10064000 | Törmelék rizs |

c) | 11023000 | Rizsliszt |

11031400 | Rizsdara és egyszeri kiőrlésű rizs |

11032950 | Rizspellet |

11041991 | Rizspehely |

11081910 | Rizskeményítő" |

b) a következő bekezdéssel egészül ki:

"(3) Ezt a rendeletet az 10061010 KN-kód alá tartozó hántolatlan vetőrizsre kizárólag a 6. cikkben előírt kompenzációs kifizetési rendszer keretén belül kell alkalmazni."

2. A 6. cikk:

a) (3) bekezdésében a táblázat negyedik oszlopának fejléce helyébe az "1999/2000-es és az azt követő gazdasági évek" szöveg lép;

b) (5) bekezdésében:

i. a második albekezdés helyébe a következő szöveg lép:

"Az előző albekezdés alkalmazása esetén az érintett tagállam az e rendelet 22. cikkében megállapított eljárással összhangban rögzített időpont előtt meghatározza a kompenzációs kifizetéseknél alkalmazandó csökkentés mértékét. Erről a Bizottságot előzetesen, a lehető legrövidebb időn belül értesíti.";

ii. a harmadik albekezdés elején a "minden bázisterülettel kapcsolatban" szavakat el kell hagyni;

3. A 13. cikk:

a) (12) bekezdésének első albekezdésében az első francia bekezdés helyébe a következő szöveg lép:

"– a termékeket a 2913/92/EGK rendelet 23. cikke értelmében teljes mértékben a Közösségben állították elő, kivéve ha a (13) bekezdést kell alkalmazni";

b) (13) bekezdésének első albekezdése helyébe a következő szöveg lép:

"Harmadik országból importált és harmadik országba re-exportált rizsre nem adható export-visszatérítés, kivéve ha az exportőr bizonyítja, hogy:

- az exportálandó termék és a korábban importált termék azonos,

- a termék szabad forgalomba bocsátásakor valamennyi importvám beszedése megtörtént."

2. cikk

A 2358/71/EGK rendelet 3. cikke a következő bekezdéssel egészül ki:

"(4a) A rizsvetőmagnak azt a maximális mennyiségét, amely után a Közösségen belül támogatás jár, az (5) bekezdésben említett eljárással összhangban kell rögzíteni. Ezt a mennyiséget a termelő tagállamok között kell felosztani."

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Azonban az 1. cikk (1) bekezdését 1998. szeptember 1-jétől, a 2. cikket pedig 1998. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. január 20-án.

a Tanács részéről

az elnök

J. Cunningham

[1] HL C 312., 1997.10.14., 18. o.

[2] 1998. január 14-i vélemény (a Hivatalos Lapban még nem tették közzé).

[3] 1997. december 10-i vélemény (a Hivatalos Lapban még nem tették közzé).

[4] HL L 329., 1995.12.30., 18. o. A legutóbb a 613/97/EK rendelettel (HL L 94., 1997.4.9., 1. o.) módosított rendelet.

[5] HL L 246., 1971.11.5., 1. o. A legutóbb a 3290/94/EK rendelettel (HL L 349., 1994.12.31., 105. o.) módosított rendelet.

[6] HL L 302., 1992.10.19., 1. o. A legutóbb a 82/97/EK rendelettel (HL L 17., 1997.1.21., 1. o.) módosított rendelet.

--------------------------------------------------